Ανακοίνωση που δημοσιεύεται σύμφωνα με το άρθρο 19 παράγραφος 3 του κανονισμού αριθ. 17 του Συμβουλίου(1) σχετικά με αίτηση αρνητικής πιστοποίησης ή απαλλαγής σύμφωνα με το άρθρο 81 παράγραφος 3 της συνθήκης ΕΚ

(Υπόθεση COMP/C2/38.287 - Telenor/Canal+/Canal Digital)

(2003/C 149/10)

(Κείμενο που παρουσιάζει ενδιαφέρον για τον ΕΟΧ)

I. Η ΚΟΙΝΟΠΟΙΗΣΗ

1. Στις 16 Νοεμβρίου 2001, η Telenor Broadband Services AS ("TBS") υπέβαλε αίτηση στην Επιτροπή, σύμφωνα με το άρθρο 4 του κανονισμού αριθ. 17, για αρνητική πιστοποίηση βάσει του άρθρου 81 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας ΕΟΧ, ή για απαλλαγή σύμφωνα με το άρθρο 81 παράγραφος 3 της συνθήκης ΕΚ και το άρθρο 53 παράγραφος 3 της συμφωνίας ΕΟΧ σχετικά με τρεις συμφωνίες που συνάφθηκαν μεταξύ άλλων με τον όμιλο Groupe Canal+ SA ("Groupe Canal+") και τη σκανδιναβική θυγατρική του Canal+ Television AB ("Canal+ Nordic"), αντίστοιχα. Οι κοινοποιηθείσες συμφωνίες ρυθμίζουν τους όρους με τους οποίους τα μέρη σκοπεύουν να ασκούν τις δραστηριότητές τους στον τομέα της συνδρομητικής τηλεόρασης στη σκανδιναβική περιοχή, και ιδίως, τη διανομή τηλεοπτικών καναλιών δημοφιλούς περιεχομένου μέσω της δορυφορικής πλατφόρμας απευθείας μετάδοσης στο σπίτι (direct to home ή "DTH") της Canal Digital AS (αναφέρεται στο εξής ως "Canal Digital")(2).

2. Η TBS είναι θυγατρική του παραδοσιακού νορβηγικού τηλεπικοινωνιακού φορέα Telenor AS και παρέχει μεταξύ άλλων τηλεοπτικές υπηρεσίες σε καταναλωτές σε όλη τη σκανδιναβική περιοχή μέσω δορυφορικής μετάδοσης απευθείας στο σπίτι, δορυφορικών δικτύων μετάδοσης με τη χρησιμοποίηση συλλογικών κεραιών (satellite master antenna networks ή "SMATV") και καλωδιακών δικτύων. Η Groupe Canal+ είναι το τμήμα ταινιών και τηλεόρασης του ομίλου Vivendi Universal και παράγει, αγοράζει και διανέμει ψυχαγωγικές ταινίες μεγάλου μήκους, οπτικοακουστικά έργα και δικαιώματα μετάδοσης αθλητικών εκδηλώσεων. Η Groupe Canal+ παράγει επίσης κανάλια συνδρομητικής τηλεόρασης και διανέμει, μέσω της θυγατρικής της Canal+ Nordic, πακέτα καναλιών συνδρομητικής τηλεόρασης συμπεριλαμβανομένων καναλιών με πληρωμή ανά εκπομπή (pay per view ή "PPV") και με οιονεί βιντεοπαραγγελία (near-video-on-demand ή "NVOD") μέσω καλωδιακών δικτύων και δορυφορικών τηλεοπτικών πλατφορμών στην περιοχή της Σκανδιναβίας.

3. Οι TBS/Telenor/Canal Digital, αφενός, και οι Groupe Canal+/Canal+ Nordic, αφετέρου, αναφέρονται στο εξής ως "τα μέρη" των συμφωνιών που κοινοποιήθηκαν.

II. ΟΙ ΚΟΙΝΟΠΟΙΗΘΕΙΣΕΣ ΣΥΜΦΩΝΙΕΣ

4. Από το 1997 έως το 2001, η TBS και η Groupe Canal+ εκμεταλλεύονταν από κοινού την δορυφορική πλατφόρμα DTH της Canal Digital, και κάθε μια από αυτές κατείχε 50 % των μετοχών στην κοινή επιχείρηση, αντίστοιχα. Τα μέρη συνήψαν τις κοινοποιηθείσες συμφωνίες μετά την απόφαση της Groupe Canal+ το 2001 να εκχωρήσει τη συμμετοχή της στην Canal Digital και να την μεταβιβάσει στην TBS. Οι κοινοποιηθείσες συμφωνίες αποσκοπούν βασικά στην εξασφάλιση αυτής της πράξης πώλησης καθώς και στη συνέχιση της προσφοράς που εξασφαλιζόταν μέχρι τώρα από τον κάθετο διαρθρωτικό σύνδεσμο μεταξύ της Canal Digital και της Canal+ Nordic. Οι κοινοποιηθείσες συμφωνίες συνίστανται στα εξής:

- στη συμφωνία πώλησης και αγοράς ιδίως μεταξύ της Groupe Canal+ και της TBS όσον αφορά την πώληση στην TBS της κατά 50 % συμμετοχής της Groupe Canal + στην Canal Digital·

- στη συμφωνία διανομής ιδίως μεταξύ της Groupe Canal+ και της TBS όσον αφορά την διανομή δημοφιλών συνδρομητικών καναλιών της Canal+ Nordic με απευθείας μετάδοση στο σπίτι μέσω της Canal Digital·

- στη συμφωνία που προβλέπει την παροχή των καναλιών με PPV και NVOD από την Canal+ Nordic στην Canal Digital.

Οι συμφωνίες αυτές προβλέπουν μεταξύ άλλων τα εξής:

ΙΙ.1 Αποκλειστική εκμετάλλευση καναλιών συνδρομητικής τηλεόρασης

5. Η Groupe Canal+ παρέχει στην TBS το αποκλειστικό δικαίωμα να διανέμει τα συνδρομητικά κανάλια δημοφιλούς περιεχομένου της Canal+ Nordic μέσω της Canal Digital και παραιτείται από το δικαίωμά της να κατέχει ή να εκμεταλλεύεται ανταγωνιστική πλατφόρμα διανομής DTH/SMATV στη σκανδιναβική περιοχή κατά τη διάρκεια δέκα ετών (αποκλειστική εκμετάλλευση συνδρομητικών καναλιών). Ωστόσο, η αποκλειστικότητα δεν επηρεάζει τη διανομή των συνδρομητικών καναλιών δημοφιλούς περιεχομένου της Canal+ Nordic μέσω δικτύων καλωδιακής τηλεόρασης ("CATV") τρίτων μερών με περισσότερα από [...](3) νοικοκυριά συνδεδεμένα στη περιοχή της Σκανδιναβίας.

ΙΙ.2 Μη άσκηση ανταγωνισμού στα κανάλια συνδρομητικής τηλεόρασης

6. Η TBS δεσμεύεται έναντι του ομίλου Groupe Canal+ να μην κατέχει ή να εκμεταλλεύεται, στη σκανδιναβική περιοχή, συνδρομητικά κανάλια δημοφιλούς περιεχομένου για διανομή DTH/SMATV ούτε να διανέμει συνδρομητικά κανάλια δημοφιλούς περιεχομένου σε ανταγωνιστικούς προμηθευτές μέσω DTH, SMATV ή με ορισμένα μικρότερα καλωδιακά δίκτυα στη σκανδιναβική περιοχή για περίοδο δέκα ετών (μη άσκηση ανταγωνισμού σε κανάλια συνδρομητικής τηλεόρασης). Ωστόσο, αυτή η ρήτρα μη άσκησης ανταγωνισμού δεν επηρεάζει τη διανομή συνδρομητικών καναλιών δημοφιλούς περιεχομένου τρίτων, μέσω δικτύων καλωδιακής τηλεόρασης που ανήκουν ή ελέγχονται από την Telenor.

7. Η ρήτρα μη άσκησης ανταγωνισμού συνδυάζεται με μηχανισμό που προβλέπει την κοινή αγορά περιεχομένου από τα μέρη. Εξάλλου, τα μέρη έχουν συμφωνήσει για μια σειρά ρητρών που επηρεάζουν γειτονικές αγορές συμπεριλαμβανομένων ρητρών για τη συνεργασία στην αγορά για την παροχή υπηρεσιών δορυφορικής αναμετάδοσης καθώς και στις αγορές νέων μέσων.

ΙΙ.3 Αποκλειστική εκμετάλλευση καναλιών PPV/NVOD και μη άσκηση ανταγωνισμού στα κανάλια αυτά

8. Επιπλέον η Canal+ Nordic παρέχει στην Canal Digital το αποκλειστικό δικαίωμα (και την υποχρέωση) να διανέμει τα κανάλια ταινιών PPV/NVOD μέσω DTH/SMATV, μικρότερων καλωδιακών δικτύων και δικτύων καλωδιακής τηλεόρασης της Telenor στην σκανδιναβική περιοχή για περίοδο πέντε ετών (αποκλειστικότητα καναλιών με πληρωμή ανά εκπομπή/οιονεί βιντεοπαραγγελία).

9. Η αποκλειστικότητα αυτή συνδυάζεται με συμφωνία μη άσκησης ανταγωνισμού, βάσει της οποίας η Canal Digital μπορεί κάτω από ορισμένες προϋποθέσεις - και αφού τηρήσει διαδικασία διαπραγμάτευσης με την Canal+ Nordic - να παρέχει πρόσθετα κανάλια PPV/NVOD και υπηρεσίες από τρίτους προμηθευτές (ρήτρα μη άσκησης ανταγωνισμού σε κανάλια με πληρωμή ανά εκπομπή/οιονεί βιντεοπαραγγελία).

III. ΔΕΣΜΕΥΣΕΙΣ ΠΟΥ ΠΡΟΤΕΙΝΟΝΤΑΙ ΑΠΟ ΤΑ ΜΕΡΗ

10. Η Επιτροπή είχε καταλήξει στο προκαταρκτικό συμπέρασμα ότι ορισμένες από τις σχετικές ρήτρες, με τη μορφή που κοινοποιήθηκαν, είχαν ως στόχο ή/και αποτέλεσμα τον περιορισμό του ανταγωνισμού κατά την έννοια του άρθρου 81 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας ΕΟΧ ή/και δεν πληρούν τους όρους που προβλέπονται στο άρθρο 81 παράγραφος 3 της συνθήκης ΕΚ και στο άρθρο 53 παράγραφος 3 της συμφωνίας ΕΟΧ.

11. Στις 31 Μαρτίου 2003, τα μέρη υπέβαλαν πρόταση για την αντιμετώπιση των προβλημάτων ανταγωνισμού που επισημάνθηκαν από την Επιτροπή. Κατά συνέπεια πρότειναν να τροποποιηθούν οι κοινοποιηθείσες συμφωνίες έτσι ώστε:

- να μειωθεί η διάρκεια της αποκλειστικότητας των συνδρομητικών καναλιών σε μια μέγιστη περίοδο τεσσάρων ετών,

- να μειωθεί το πεδίο εφαρμογής της αποκλειστικότητας με τον περιορισμό του ορισμού της διανομής DTH/SMATV στα καλωδιακά δίκτυα,

- να μειωθεί ο χρόνος των συμφωνιών μη άσκησης ανταγωνισμού στα συνδρομητικά τηλεοπτικά κανάλια και των συμφωνιών κοινής αγοράς σε μια μέγιστη περίοδο τριών ετών,

- να μειωθεί το πεδίο εφαρμογής των συμφωνιών κοινής αγοράς όσον αφορά το δημοφιλές περιεχόμενο για συνδρομητική τηλεόραση,

- να μειωθεί η μη άσκηση ανταγωνισμού σε κανάλια PPV/NVOD σε μια μέγιστη περίοδο τριών ετών,

- να μειωθεί ο χρόνος μη άσκησης ανταγωνισμού για δορυφορικό αναμεταδότη σε μια μέγιστη περίοδο πέντε ετών,

- να καταργηθούν τα διμερή δικαιώματα προαίρεσης όσον αφορά την αγορά και την εμπορία καναλιών δημοφιλούς περιεχομένου και νέων καναλιών μέσω των πλατφορμών νέων μέσων.

IV. ΟΙ ΠΡΟΘΕΣΕΙΣ ΤΗΣ ΕΠΙΤΡΟΠΗΣ

Με βάση τα ανωτέρω, η Επιτροπή σκοπεύει να λάβει ευνοϊκή θέση όσον αφορά τις αναθεωρημένες ρυθμίσεις αποκλειστικότητας και μη άσκησης ανταγωνισμού των μερών. Πριν την έκδοση θετικής γνώμης, η Επιτροπή καλεί τα τρίτα μέρη να αποστείλουν τις παρατηρήσεις τους εντός ενός μηνός από τη δημοσίευση της παρούσας ανακοίνωσης με ηλεκτρονικό ταχυδρομείο (Hanns-Peter.Nehl@ cec.eu.int), με φαξ [(32-2) 295 01 28] ή ταχυδρομικά στην ακόλουθη διεύθυνση, αναφέροντας τον αριθμό της υπόθεσης αριθ. 38.287 - Telenor/Canal+/Canal Digital: Επιτροπή των Ευρωπαϊκών Κοινοτήτων Γενική Διεύθυνση Ανταγωνισμού

Anti-trust Registry

J-70

Γραφείο 0/28

B - 1049 Βρυξέλλες

Εάν ένα μέρος θεωρεί ότι οι παρατηρήσεις του περιέχουν επαγγελματικά απόρρητα ή άλλες εμπιστευτικές πληροφορίες, θα πρέπει να επισημάνει τα σημεία τα οποία κατά την άποψή του δεν θα πρέπει να αποκαλυφθούν επειδή περιέχουν επαγγελματικά απόρρητα ή άλλα εμπιστευτικά στοιχεία, παρέχοντας την κατάλληλη αιτιολόγηση. Εάν η Επιτροπή δεν λάβει αιτιολογημένη αίτηση θα υποθέσει ότι οι παρατηρήσεις δεν περιέχουν εμπιστευτικές πληροφορίες.

(1) ΕΕ 13 της 21.2.1962, σ. 62.

(2) Ανακοίνωση της Επιτροπής, ΕΕ C 340 της 4.12.2001, σ. 6.

(3) Εμπιστευτικές πληροφορίες.